
ROZSUDOK V MENE SLOVENSKEJ REPUBLIKY 19C/58/2024
Okresný súd Poprad sudkyňou JUDr. Ivetou Jenčovou v spore žalobcu: A. B., nar. XX.X.XXXX, trvale bytom C. XXXX/XX, XXX XX D., občan SR, proti žalovanej: A. B., E. D., nar. X.X.XXXX, trvale bytom C. XXXX/XX, XXX XX D., občan SR, o návrhu na zrušenie bezpodielového spoluvlastníctva manželov za trvania manželstva takto rozhodol: 19C/58/2024 I. Bezpodielové spoluvlastníctvo manželov A. B., nar. XX.X.XXXX a A. B., E. D., nar.X.X.XXXX, ktoré vzniklo uzavretím manželstva dňa 15.08.1998, a ktoré je zapísané v knihe manželstiev Matričného úradu D., vo zväzku 20, ročník 1998, na strane 106, pod poradovým číslom 199 sa z r u š u j e. II. Žiadna so strán sporu n e m á nárok na náhradu trov konania. odôvodnenie: 1. Žalobca žiadal, aby súd zrušil bezpodielové spoluvlastníctvo manželov za trvania manželstva z dôvodu, že žalovaná dňa 04.05.2004 získala oprávnenie na vykonávanie živnosti vedenie účtovníctva, maloobchod v rozsahu voľných živností, veľkoobchod v rozsahu voľných živností, sprostredkovanie obchodu a služieb v rozsahu voľných živností, prípravné práce pre stavbu, demolácie, zemné a kopačské práce, maliarske a natieračské práce, montáž sadrokartónu, podlahárstvo, lešenárske práce, mechanické úpravy na zákazku alebo na zmluvnom základe, prenájom hnuteľného majetku v rozsahu voľných živností, ubytovacie služby v rozsahu voľných živností a kancelárske a sekretárske služby. Živnostenský list je vedený v registri Okresného úradu Poprad, číslo živnostenského registra 740-17950. Podnikateľskú činnosť vykonáva aj v čase podania návrhu. Žalobca nemá oprávnenie na podnikateľskú činnosť. 2. Odporkyňa s návrhom súhlasila a obe strany sporu súhlasili s rozhodnutím vo veci bez nariadenia pojednávania. 3. Podľa 177 ods. 2 zákona č. 160/2015 Z. z C.s.p. - Civilný sporový poriadok pojednávanie nie je potrebné nariaďovať, ak
a) ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 2 000 eur, b) strany s rozhodnutím vo veci bez nariadenia pojednávania súhlasia alebo c) to ustanovuje tento zákon. 4. Podľa § 219 ods. 3 zákona č. 160/2015 Z. z. – Civilný sporový poriadok, vo veciach, v ktorých súd rozhoduje rozsudkom bez nariadenia pojednávania, oznámi miesto a čas verejného vyhlásenia rozsudku na úradnej tabuli súdu a na webovej stránke príslušného súdu v lehote najmenej päť dní pred jeho vyhlásením. Ak o to strana požiada, súd jej oznámi miesto a čas verejného vyhlásenia rozsudku aj elektronickými prostriedkami. 5. Rozsudok bol verejne vyhlásený bez nariadenia pojednávania v zmysle § 219 ods. 3 C.s.p. dňa 16.9.2024 o 11.45 hod. Miesto a čas verejného vyhlásenia rozsudku boli oznámené na úradnej tabuli súdu a na webovej stránke súdu v zákonnej lehote (od 26.08.2024 do 16.9.2024), strany sporu na verejnom vyhlásení rozsudku neboli prítomné. 6. Z vykonaného dokazovania, predovšetkým zo sobášneho listu, zo živnostenského listu a z výpisu zo živnostenského registra mal súd preukázanú opodstatnenosť podanej žaloby. Dňa 04.05.2004 vydal Obvodný úrad v Poprade, odbor živnostenského podnikania pod č. Žo-2004/21088/2/DM, č. živnostenského registra 740-17950 pre p. A. B. F. list na vykonávanie tam špecifikovanej ohlasovanej živnosti. Strany sporu sú doposiaľ manželmi, ich manželstvo vzniklo uzavretím sobáša dňa 15.08.1998. 7. Podľa § 148a ods.2 Občianskeho zákonníka súd na návrh zruší bezpodielové spoluvlastníctvo manželov v prípade, že jeden z manželov získal oprávnenie na podnikateľskú činnosť. Návrh môže podať ten z manželov, ktorý nezískal oprávnenie na podnikateľskú činnosť. Pokiaľ toto oprávnenie majú obaja manželia, môže návrh podať ktorýkoľvek z nich. 8. S poukazom na vyššie uvedené skutočnosti a v súlade s citovanými zákonnými ustanoveniami súd rozhodol tak, ako je uvedené vo výroku tohto rozsudku. 9. Trovy konania súd stranám nepriznal jednak vzhľadom na predmet konania, teda na zákonnú povinnosť súdu rozhodnúť v zmysle § 148a ods. 2 Občianskeho zákonníka a trovy si strany sporu ani neuplatnili. Poučenie: Ř Proti tomuto rozsudku možno podať odvolanie do 15 dní odo dňa jeho doručenia prostredníctvom Okresného súdu Poprad na Krajský súd v Prešove. Ř Podľa § 363 C.s.p. v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ř Podľa § 364 C. s. p. rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Ř Podľa § 365 ods. 1 C. s. p. odvolanie možno odôvodniť len tým, že : a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci.
Ř Podľa § 365 ods. 2 C.s.p. odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Ř Podľa § 365 ods. 3 C.s.p. odvolacie dôvody a dôkazy na ich preukázanie možno i meniť a dopĺňať len do uplynutia lehoty na podanie odvolania. Ř Podľa § 366 prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak: a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej ujmy nemohol uplatniť v konaní pred súdom prvej inštancie. Ř Podanie urobené v listinnej podobe treba predložiť s potrebným počtom rovnopisov a prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ř Ak povinný dobrovoľne nesplní to, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zákon č. 233/1995 Z.z. o súdnych exekútoroch a exekučnej činnosti v znení neskorších predpisov).

